Для найбольш поўнага разумення сутнасці ідэй беларускага архіепіскапа важна прасачыць працэс станаўлення яго светапогляду. Грыгорый (імя Георгій яму было дадзена пры пастрыжэнні ў манашаскі сан) Каніскі паходзіў з заможнага казацтва. Ён нарадзіўся ў 1717 г. у горадзе Нежыне на Слабадской Украіне, які, што немалаважна, ужо паўстагоддзя знаходзіўся пад уладай Расіі. Гэтую тэрыторыю ў сучаснай украінскай гістарычнай літаратуры называюць Гетманшчынай. Яна захоўвала пэўную аўтаномію ў складзе Расіі, мела асаблівасці грамадскага ладу. Вядома, што ўмовамі ўваходжання Украіны ў Расію было прадбачана, каб “шляхціч застаўся шляхцічам, казак казаком, а мешчанін мешчанінам”. На Украіне ў той час існаваў уласны вайскова-адміністрацыйны апарат улады і кіравання, дзейнічалі адрозныя ад расійскіх прававыя акты, у тым ліку Статут Вялікага княства Літоўскага 1588 г.